**Pārskats par Latvijas būvniecības padomes darbu 2015./2016. gadā**

Ekonomikas ministrijā, jau otro gadu, atbilstoši Ministru kabineta 2014.gada 26.augusta noteikumiem Nr.513 „Latvijas Būvniecības padomes izveidošanas un darbības kārtība”, darbojas Latvijas Būvniecības padome (turpmāk tekstā – Padome). Savus pārstāvjus darbam Padomē bija deleģējušas 24 biedrības, kuru statūtos noteiktais darbības mērķis ir būvniecības vai ar būvniecību saistīto profesionālo pakalpojumu attīstība. Padomes personālsastāvs tika noteikts aizklātās vēlēšanās, balsojot biedrību deleģētajiem pārstāvjiem. Padomes sastāvu apstiprināja ar Ekonomikas ministrijas 2015.gada 1.decembra rīkojumu Nr.288. Padomes sastāvā: Ekonomikas ministrija, Vides aizsardzības un reģionālās attīstības ministrija, Satiksmes ministrija, Izglītības un zinātnes ministrija, Latvijas Pašvaldību savienība (LPS), un 15 nevalstiskās un profesionālās organizācijas: Būvmateriālu ražotāju asociācija (BRA), Latvijas Būvuzņēmēju partnerība (LBP), Latvijas Būvnieku asociācija (LBA), Latvijas arhitektu savienība (LAS), Latvijas būvinženieru savienības (LBS), Latvijas Ģeotehniķu savienība (LĢS), biedrība Latvijas ceļu būvētājs (LCB) , Latvijas Elektroenerģētiķu un Energobūvnieku asociācija (LEEA), Latvijas siltuma, gāzes un ūdens tehnoloģijas inženieru savienība (LSGUTIS), Latvijas Tirdzniecības un Rūpniecības kamera (LTRK), Ilgtspējīgas Būvniecības padome (IBP), Transportbūvju inženieru asociācija (TIA), Latvijas Būvkonstrukciju projektētāju asociācija (LBPA), Latvijas Inženierkonsultantu asociācija (LIKA) un Latvijas Būvuzraugu un būvinspektoru asociācija (LBBA). Par padomes priekšsēdētāju tika ievēlēts P.Dzirkals (LEEA) un priekšsēdētāja vietnieku - N.Grinbergs (LBA). Padomes sēdes bija atklātas, tajās piedalījās arī padomes sastāvā neiekļuvušo biedrību pārstāvji un citi interesenti, sēdes protokoli un Darba kārtības tikla publicētas Ekonomikas ministrijas mājas lapā internetā.

Atskaites periodā notika 12 padomes sēdes un viena ārkārtas sēde, kurā padome steidzamības kārtā izvērtēja Finanšu ministrijas sagatavoto likumprojektu “Grozījumi likumā “Par nodokļiem un nodevām””, kas paredz galvenā būvdarbu veicēja (ģenerāluzņēmēja) atbildību par būvobjektā strādājošo atsevišķu būvdarbu veicēju (apakšuzņēmēju) darbinieku valsts sociālās apdrošināšanas obligāto iemaksu nomaksu.

Gada laikā Padome izskatīja plašu, ar būvniecības procesu saistītu jautājumu loku. Padomes sēdēs izskatītie jautājumi:

* uzklausīti priekšlikumi būvspeciālistu izglītības un apmācību kvalitātes uzlabošanai;
* izvērtēts Finanšu ministrijas izstrādātais regulējums publisko iepirkumu jomā;
* metodoloģija vai vadlīniju izstrāde saimnieciski izdevīgākā piedāvājuma vērtēšanai publiskajos projektēšanas un būvdarbu iepirkumos;
* būvkomersantu nodeva un tās noteikšanas kārtība;
* Eiropas Savienības fondu prioritātes 2014.-2020.gada plānošanas periodam un plānotie ieguldījumi infrastruktūras projektos un būvindustrijā;
* būvniecības speciālistu kompetences novērtēšana un patstāvīgās prakses uzraudzība;
* Būvniecības valsts kontroles biroja darbība un būvekspertu kompetences pārbaudes;
* Būvniecības informācijas sistēmas pilnveidošana;
* tiesiskā regulējuma un būvniecības stratēģijas izstrāde;
* solidārās atbildības ieviešana būvniecībā.

Lielākais izaicinājums padomei bija darbs pie ēnu ekonomikas ierobežošanas pasākumiem būvniecības nozarē, par galvenajiem pasākumiem ierosinot ģenerālvienošanās noslēgšanu par minimāliem atalgojuma līmeņiem būvniecības profesijās, elektroniskās darba laika uzskaites sistēmas ieviešanu, tipveida līgumu ieviešanu būvdarbiem un projektēšanas darbiem.

Jautājumu padziļinātai izpētei un priekšlikumu sagatavošanai tika izveidotas 4 darba grupas:

* darba grupa - Saimnieciski izdevīgākā piedāvājuma vērtēšanas kritēriju izstrādāšanai (darba grupu vada Ekonomikas ministrija);
* darba grupa – Ēnu ekonomikas mazināšanas būvniecības nozarē pasākumu plāna izstrādei;
* darba grupa par būvniecības nozares ģenerālvienošanās noslēgšanas tiesiskajiem un ekonomiskajiem aspektiem (darba grupu vada biedrība “Latvijas Būvuzņēmēju partnerība”).
* darba grupa priekšlikumu izstrādei “Publisko iepirkumu likumprojektam”.

Aktīvākie darba grupu dalībnieki bija B.Fromane (LBP), G.Miķelsons (IBP), N.Grinbergs (LBA), G.Grikmane (LAS) un P.Dzirkals (LEEA). Darba grupās piedalījās arī citi padomes locekļi.

Padome regulāri piedalījās būvniecības procesu regulējošo normatīvo aktu izstrādes un pilnveidošanas procesā, sniedzot atzinumus un izsakot priekšlikumus, tā veicinot sabiedrības un nozares speciālistu līdzdalību būvniecības politikas un normatīvā regulējuma izstrādē.

**Padomes sēdēs izskatītie jautājumi**

**Ēnu ekonomikas ierobežošana būvniecības nozarē.**

Nozares iesaistīšanās ēnu ekonomikas mazināšanā būvniecības nozarē bija šīs padomes galvenais izaicinājums. Tas ir arī viens no galvenajiem uzdevumiem Būvniecības nozares nevalstisko organizāciju un valdības atbildīgo ministriju parakstītajā sadarbības memorandā, kuru iniciējaun sagatavoja biedrībaLatvijas Būvuzņēmēju partnerība un atbalstīja lielākā daļa padomes locekļu. Atbildīgo Ministru kabineta locekļu un būvniecības nozares pārstāvju sadarbības MEMORANDU 2016.gada 31.maijā parakstīja ministru prezidents Māris Kučinskis, ministru prezidenta biedrs, ekonomikas ministrs Arvils Ašeradens un finanšu ministre Dana Reizniece – Ozola no vienas puses un 12 būvniecības nozares lielākās sabiedriskās organizācijas. Memoranda mērķis ir noteikt kompleksus un efektīvus pasākumus, kas tiešā veidā ir vērsti uz ēnu ekonomikas mazināšanu būvniecības nozarē. Memorands satur prioritāros uzdevumus 2016.-2018.gadam, kā arī vienošanos vienu reizi gadā novērtēt prioritāro pasākumu izpildi un nepieciešamības gadījumā veikt to aktualizāciju.Nozares vēlme sakārtot uzņēmējdarbības vidi saskan ar valdības apņemšanos mazināt ēnu ekonomiku un Ēnu ekonomikas ierobežošanas plāna izstrādi.

Padome deleģēja LBP locekļus B.Fromani (LBP) un N.Grinbergu (LBA) Finanšu ministrijas izveidotajā darba grupā Ēnu ekonomikas ierobežošanas plāna izstrādei , kas informēja padomi, ka darba grupas aktivitātes neliecina par ministrijas vēlmi sakārtot nozari. Darba grupas mērķis ir ieviest būvniecības nozarē solidāro atbildību, ar kuru Finanšu ministrija saprot galvenā būvdarbu veicēja atbildību par nodokļu nomaksu par atsevišķu būvdarbu veicēju darbiniekiem.

Ņemot vērā to, ka nozarei, tajā skaitā arī ministrijai ir dažāda izpratne par solidāro atbildību un tās ieviešanas pamatprincipiem, padome nolemj organizēt darba grupu pasākumu izstrādei “Ēnu ekonomikas mazināšanai būvniecības nozarē”, lai Padome paustu vienotu redzējumu. Darba grupa, kā galvenos risināmos uzdevumu ēnu ekonomikas apkarošanai izvirzīja Memorandā ietvertos pasākumus, tai skaitā:

**-** minimālo atalgojumu līmeņu noteikšanu būvniecības nozarē, izmantojot ģenerālvienošanās formātu;

- identifikācijas karšu sistēmas ieviešana būvniecības nozarē strādājošajiem;

- būvniecības pakalpojumu līgumu standartu izstrādi,

kā arī solidārās atbildības ieviešanas izvērtēšana būvniecībā.

Jautājums par identifikācijas karšu ieviešanu, Padomes sēdēs tika skatīts vairākas reizes. Tika prezentēta ārvalstu pieredze. Padome atbalsta būvniecībā strādājošo profesionālās identifikācijas kartes ieviešanu ar mērķi nodrošināt darba laika elektronisku uzskaiti, būvniecībā strādājošo kvalifikāciju, darba drošība un aizsardzību. Ekonomikas ministrija gatavo informatīvo ziņojumu Ministru kabinetam par būvniecībā strādājošo identifikācijas karšu ieviešanu, kur galvenie uzdevumi ir satura definēšana un administrēšanas modeļa noteikšana.

Solidārā atbildība būvniecībā bija jautājums, kas aktīvi tika diskutēts Padomē. Solidārā atbildības ieviešanas iespējas izvērtēšana ir iekļauta “Valsts iestāžu darba plāna ēnu ekonomikas ierobežošanai 2016. – 2020.gadam”. Finanšu ministrija, padomē vairākas reizes prezentēja likumprojektu “Grozījums likumā “Par nodokļiem un nodevām””. Projekts tika precizēts atbilstoši padomes paustajiem iebildumiem, bet nerisināja solidāro atbildības jautājumu pēc būtības. Lēmuma pieņemšanai par Finanšu ministrijas sagatavoto regulējuma priekšlikumu Padome sasauca ārkārtas sēdi, balsojumā ar balsu vairākumu (“par”- 4, “pret”- 13, “atturas” – 2) Padome nolēma neatbalstīt Finanšu ministrijas izstrādāto likumprojektu “Grozījumi likumā “Par nodokļiem un nodevām”.

Padomes galvenais arguments, ka solidārās atbildības noteikšana tikai nodokļu nomaksā, atbildību uzliekot ģenerāluzņēmējam, nerisina ēnu ekonomikas jautājumus kopumā un ierosināja to nesaukt par solidāro atbildību, bet gan par sociālā nodokļa nomaksas shēmas pārlikšanu uz ģenerāluzņēmēju. Nav saprotams kā ilgtermiņā uzlabosies nodokļu nomaksas kultūra valstī, jo problēma nozarē ir maksāšanas disciplīnā un veicot uzņēmējdarbību ir godprātīgi jāmaksā nodokļi. Padome neredz, kā nesakārtotā vidē varēs ieviest solidāro atbildību. Arī Ekonomikas ministrija uzskata, ka ir labāks veids, kā risināt ēnu ekonomikas mazināšanas un nodokļu nomaksas jautājumu.

Neraugoties uz to, ka Padome kā būvniecības nozares konsultatīvā organizācija pieņēma lēmumu neatbalstīt Finanšu ministrijas izstrādāto likumprojektu un norādīja uz tā lieliem ieviešanas riskiem, tas tomēr tika virzīts valdībā budžeta paketē.

Ministru prezidenta biedrs, ekonomikas ministrs A.Ašeradens, piedalījās Padomes sēdē, lai vienotos ar nozari, par to, kas ir solidārā atbildība, kāda ir tās definīcija, un kas ir galvenie solidārās atbildības elementi būvniecības nozarē Latvijas izpratnē. Sēdē vienojās par aktuālajiem veicamajiem uzdevumiem, lai ieviestu solidārās atbildības principu būvniecībā pēc būtības, ne tikai nodokļu nomaksā. Padome vienojās par četrām galvenajām lietām, kas jāizdara, lai sakārtotu uzņēmējdarbības vidi un kuras nestu visredzamāko rezultātu. Tās ir ģenerālvienošanās noslēgšana un vienošanās par minimālajiem atalgojuma līmeņiem būvniecības profesijās, darba laika uzskaite, tipveida līgumu izstrāde, kas saturētu vienotus nosacījumus būvniecības līgumos, kā arī Būvkomersantu reģistra paplašināšana uz visiem tirgus dalībniekiem. Būtu ieteicams paredzēt, ka gadījumos, kad būvuzņēmumi ļaunprātīgi izmanto nodokļu sistēmu un mēģina to apiet, tos var izslēgt no reģistra, tā liedzot iespēju darboties nozarē. Tas veicinātu nodokļu nomaksas disciplīnu. Ekonomikas ministrija, balstoties uz Padomes redzējumu par solidāro atbildību būvniecībā, apņēmās sagatavot ziņojumu un prezentēt to nākamās Padomes pirmajā sēdē .

Būvniecībā nodarbināto personu elektroniskas identifikācijas sistēmas ieviešanas mērķis ir darba laika uzskaites nodrošināšana, kas ir būtisks priekšnosacījums efektīvai minimālā atalgojuma līmeņa ieviešanai un nodokļu nomaksas palielināšanai. Tā kalpotu, kā darbinieku kvalifikācijas identifikācija, tā nodrošinot būvniecības kvalitātes celšanos, darba drošību un aizsardzību, pasargājot uzņēmēju no nekvalificēta darbaspēka. Ekonomikas ministrija gatavo iesniegšanai Ministru kabinetā informatīvo ziņojumu par Elektroniskās darba laika uzskaites sistēmas ieviešanu būvniecībā. Strādājot pie ziņojuma ministrija ir ņēmusi vērā padomes priekšlikumus un ieteikumus ir identificējusi vairākus kritiskos punktus, kas tika nodoti padomei izlemšanai, tai skaitā datu pieejamība, uzglabāšana, karšu ieviešanas u.c. Ieviešot elektronisko darba laika uzskaites sistēmu, primāri jānodrošina elektroniskā laika uzskaite saistībā ar būvniecības nozarē nodarbināto minimālajiem atalgojuma līmeņiem un savienojums ar citām datu bāzēm. Ekonomikas ministrija ar informatīvā ziņojuma projektu par Elektroniskās darba laika uzskaites sistēmas ieviešanu, informēs jauno Padomi.

Ģenerālvienošanās par minimālo atalgojuma līmeņu noteikšanu būvniecības profesijās. Latvijas Būvuzņēmēju partnerība ir izveidojusi darba grupu un aktīvi strādā pie būvniecības nozares ģenerālvienošanās noslēgšanas tiesiskajiem un ekonomiskajiem aspektiem. Darba grupā ir uzaicināti atbildīgo ministriju, Valsts ieņēmuma dienesta, Padomes pārstāvji, kā arī Latvijas celtnieku arodbiedrība. Darba grupa ierosināja veikt grozījumus Darba likumā. Darba grupa veica atalgojuma analīzi par profesiju grupām, sadalot tās pa profesionālās kvalifikācijas līmeņiem un vērtēja vidējās algas nozarē, izstrādāja minimālās algas likmes grupā aprēķināšanas metodiku. Paralēli notiek darbs pie koplīguma teksta sagatavošanas.

**Būvspeciālistu izglītība -** Nozari satrauc būvniecībā strādājošo skaita samazināšanās, to apmācības kvalitāte un gatavība pēc izglītības iestāžu beigšanas iesaistīties darba tirgū.

LBS iesniedza padomē izvērtēšanai rīcības programmu vienotas sistēmas izstrādāšanai, būvspeciālistu sagatavošanai no palīgstrādnieka līdz ekspertam būvniecībā. Padomes sēdē piedalījās arī Izglītības un zinātnes ministrijas (IZM) pārstāvji, kas pozitīvi novērtēja sadarbību ar nozari. IZM pārstāvji informēja, ka ir mainīta izglītības politika par labu profesionālajai izglītībai. IZM aicināja nozarei vairāk domāt par nozares tēla veidošanu un prestiža celšanu, kā arī jauniešu motivāciju apgūt būvniecības profesijas. Padome atbalstīja LBS sagatavotās rīcības programmas, būvniecībā strādājošo izglītības līmeņa celšanai un ierosināja Ekonomikas ministrijai iekļaut to Būvniecības pamatnostādņu 2016.-2020.gadam projektā.

Padome uzklausīja informāciju par projekta “BUILD UP Skills FORCE” ietvaros izstrādāto profesionālās pilnveides izglītības programmu būvniecībā strādājošajiem, kas sniedz zināšanas un prasmes par gandrīz nulles enerģijas ēku būvniecību, atjaunojamo energoresursu efektīvu izmantošanu un ēku renovāciju, ar iespēju programmu izmantot profesionālās izglītības apmācību programmās profesionāli tehniskajās skolās.

Atbilstoši Padomes janvāra sēdē dotajam uzdevumam, Būvniecības izglītības iniciatīvas grupas pārstāvji prezentēja studentu vīziju par studiju programmas “Būvniecība” kvalitātes uzlabošanu. Izstrādātās vadlīnijas ir universālas un balstās uz Eiropā atzītām vadlīnijām, kas nosaka iekļaujamos procesus un vēlamo vidi augstākās izglītības kvalitatīvā īstenošanā. Lai augstskolas varētu sagatavot kvalificētus būvinženierus, studenti aicina industriju iesaistīties, nodrošinot iespēju apmeklēt būvobjektus, piedāvājot tēmas pētniecības darbiem, nodrošinot prakses vietas un kopīgi veidojot sadarbības modeļus ar uzņēmumiem. Padome atbalstīja Būvniecības izglītības iniciatīvas grupas prezentēto vīziju studiju programmas “Būvniecība” kvalitātes uzlabošanai.

**Publiskais iepirkums** – Padomes locekļi aktīvi iesaistījās Finanšu ministrijas (FM) organizētajā darba grupā jaunā Publiskā iepirkuma likumprojekta izstrādē. Padomes locekle un biedrības “Latvijas Būvuzņēmēju partnerība” vadītāja Baiba Fromane aizstāvēja nozares nostāju attiecībā uz publisko iepirkumu regulējuma pilnveidošanu, likumprojektu izskatot Ministru kabineta komitejā, Ministru kabineta un Saeimas komisijās. FM kopumā ir ņēmusi vērā iebildumus par būvkomersantu klasifikāciju un to sasaisti ar publisko iepirkumu regulējumu.

Padome uzklausīja un atbalstīja Rīgas tehniskā universitātes profesora V.-Ā.Lapsas prezentāciju par “kvalitātes cenas”, būvniecības iepirkumos aprēķinu metodoloģiju, ko var izmantot iepirkumos kā konkurētspējas kritēriju publiskajā iepirkumā.

Lai veicinātu atteikšanos no zemākās cenas principa izmantošanas publiskajos iepirkumos Padomes locekļi aktīvi strādāja Ekonomikas ministrijas izveidotajā darba grupā **Saimnieciski izdevīgākā piedāvājuma** izvēles kritēriju izstrādei. Darba grupas mērķis ir izstrādāt rekomendējošu metodoloģiju būvdarbu un projektēšanas darbu pasūtītājiem, kas saturētu konkrētus vērtēšanas kritērijus un šo kritēriju piemērošanai. Plānots metodoloģiju attiecināt uz projektēšanas, būvniecības un projektēšanas un būvniecības iepirkumiem. Ir apkopoti pirmie rezultāti un nodoti padomes locekļiem vērtēšanai. **Darba grupa savu darbu nav beigusi un tā jāturpina nākamās padomes laikā.**

**Būvniecības valsts kontroles biroja (BVKB) darbība.** LPS un būvniecības nozares pārstāvji vērsās Padomē ar lūgumu izvērtēt, vai būs pietiekams skaits ekspertu, kas veiks būvju un projektu ekspertīzi pēc 2016.gada 1.janvāra, kad stājas spēkā *Būvniecības likumā* noteiktā kārtība, kas nosaka, ka ekspertīzi varēs veikt tikai BVKB sertificēts būvspeciālists. LBP 2015.gada 7.decembra sēdē BVKB prezentēja plānu, kā tiks uzsākta patstāvīgās prakses tiesības piešķiršana speciālistiem būvekspertīze jomā. Padome, diskutējot par ieviešanas gaitu, izvērtēja riskus par iespēju nodrošināt pietiekamu speciālistu skaitu būvekspertīzes jomā pirmajos gada mēnešos. Būvekspertu trūkums varētu kavēt būvatļauju izsniegšanu 2016.gada sākumā, savukārt darba apjoms uz katru sertificēto speciālistu ievērojami pieaugtu, kas varētu apdraudēt ekspertīzes kvalitāti un rezultātā būvju drošību. Ņemot vērā situācijas izvērtējumu, Padome lūdza Saeimas Tautsaimniecības, agrārās, vides un reģionālās politikas komisiju izvērtēt iespēju, steidzamības kārtā, veikt grozījumus *Būvniecības likumā*, nosakot likumā noteiktā termiņa būvprojektu un būvju ekspertīzes veikšanas kārtības maiņai uz 2016.gada 1.jūliju, tā dodot laiku BVKB piešķirt patstāvīgās prakses tiesības būvekspertīzes jomā pietiekamam skaitam būvspeciālistu.

Padome regulāri sekoja BVKB paveiktajam speciālistu kompetences pārbaudē būvekspertīžu jomā, kā arī sekoja biroja darbam kopumā. Ekonomikas ministrija pēc Padomes ierosinājuma un identificētajām problēmām biroja darbībā izvērtēja BVKB darbību un pieņēma lēmumu veikt vairākus preventīvus pasākumus un turpmāk nodrošināt padziļinātu BVKB darbības uzraudzību.

LBS ierosināja izskatīt aktuālu jautājumu par BVKB lēmumu aizliegt Rīgas cirka ēkas, kā publiskas būves, turpmāku ekspluatāciju, neņemot vērā kompetentu ekspertu būvkonstrukciju tehniskās apsekošanas slēdzienus. Pēc BVKB vadītāja P.Druķa informācijas uzklausīšanas,Būvniecības padome vienojās turpmāk neizskatīt jautājumus, kas apstrīd kompetentu iestāžu lēmumus, izņemot gadījumus, kad nepieciešams Latvijas Būvniecības padomes viedoklis vai lēmums.

Padome 2016.gada 11.jūlija sēdē vēlreiz skatīja jautājumu par būvprojektu un būvju ekspertu kompetences pārbaudes rezultātiem uz 1.jūliju un turpmākajiem risinājumiem būvekspertīžu jomā. Biroja direktors P.Druķis aicināja padomes locekļus sniegt priekšlikumus, par ekspertīžu organizēšanu un ekspertīžu komandas veidošanu, kā arī gadījumos, ja ir kādas neskaidrības vai priekšlikumi vērsties BVKB.

Padome izskatīja un izvērtēja, atbilstoši Ministru kabineta noteikumos Nr.610 “**Būvspeciālistu kompetences novērtēšanas un patstāvīgās prakses uzraudzības noteikumos**” noteiktajam, būvspeciālistu kompetences novērtēšanas un patstāvīgās prakses uzraudzības iestāžu izstrādāto kompetences novērtēšanas kārtību un eksāmenu tēmas, kuras prezentēja Latvijas melioratoru biedrības Hidromelioratīvās būvniecības speciālistu sertifikācijas centrs, Latvijas Elektroenerģētiķu un Energobūvnieku asociācija, Latvijas elektriķu brālība, kā arī BVKB. Padome atbalstīja kompetences novērtēšanas iestāžu sagatavoto būvspeciālistu novērtēšanas kārtību.

**Dažādi ar būvniecības procesu saistīti jautājumi**

**Eiropas Savienības struktūrfonda un Kohēzijas fonda 2014.-2020.gada plānošanas perioda specifisko atbalsta mērķu ieviešana un plānotie ieguldījumi infrastruktūras projektos un būvindustrijā.** Padome uzklausīja Ekonomikas ministrijas, Finanšu ministrijas, Vides un reģionālās attīstības ministrijas, Satiksmes ministrijas un Kultūras ministrijas atbildīgo amatpersonu informāciju par plānotajiem būvniecības projektiem, kuru veikšanai plāno piesaistīt Eiropas Savienības fondu (ESF) finansējumu, kā arī pieejama finansējuma apjomus.

Padomes locekļi izteica priekšlikumus, kas balstīti uz iepriekšējā ESF plānošanas periodā novērotajām kļūdām, projektu iesniegumu atlases un realizācijas termiņu noteikšanā. Ierosināja ņemt vērā būvniecības procesa specifiku un noteikt garākus projektu pieteikšanas termiņus, pagarināt projektu realizācijas laiku, atbilstoši realizējamā projekta apjomam, kā arī aicināja Ekonomikas ministriju izvērtēt riskus, kas radīsies, kad tiks uzsākta Eiropas Savienības fondu apguve.

Padome atbalstīja **Standartu tulkošanas fonda izveidi** un Nacionālās standartizācijas institūcijas peļņas saglabāšanu fondā, lai saņemtu Eiropas komisijas līdzfinansējumu standartu tulkošanai nacionālajā valodā.

Uzņēmējdarbības vides uzlabošanaiPadome atbalstījaLTRK izvirzīto priekšlikumu **par plašāku reversā PVN ieviešanu pilnā būvniecības ciklā**, tajā skaitā būvmateriālu iepirkumos.

**Ekonomikas ministrijas galvenie veicamie uzdevumi un tiesiskā regulējuma izstrāde**

Padome identificēja Ekonomikas ministrijai prioritāri veicamos uzdevumus 2016.gadā un nākamajā gadā. Prioritārie uzdevumi būvniecības nozares sakārtošanai un ēnu ekonomikas mazināšanai būvniecībā, kurus nepieciešams risināt ir ietverti Memorandā. Papildus Padome vērš uzmanību uz nozares attīstības stratēģijas trūkumu, neefektīvu būvprojektu izstrādes un saskaņošanas procesu būvvaldē, nav precīzi nodefinēta iesaistīto pušu atbildība, efektīvā strīdu risināšanas mehānisma neesamība, neefektīva apdrošināšanas sistēma, augsts ēnu ekonomikas līmenis, uz klientu vajadzībām orientētas IT sistēmas trūkums, nav noteikts BIS attīstības virziens, skaidrojošo materiālu un labās prakses piemēru trūkums.

Ministrija kopā ar BVKB uzsākusi darbu pie Būvniecības **nozares attīstības plāna izstrādes**, izstrādes procesā tiks aptaujāta nozare. Ir apkopota statistikas informācija, notikušas konsultācijas ar nozares pārstāvjiem, izvirzīti mērķi un noteikti rezultatīvie rādītāji, rīcības virzieni. Novembrī notiks saskaņošana ar nozares pārstāvjiem, viedokļu apkopošana un dokumenta precizēšana.

**Būvniecības informācijas sistēma (BIS)** ir un nākotnē arvien vairāk būs būvniecības vides sastāvdaļa, tiek plānots šo sistēmu pilnveidot. Pēc BIS ieviešanas projekta pirmās kārtas noslēgšanas pagājušā gada nogalē Padome vēlējās saņemt informāciju par BIS sistēmas ieviešanas gaitu. Vairākās padomes sēdēs tika uzklausīta Ekonomikas ministrijas informācija par BIS sistēmas izmantošanas intensitāti un atsauksmēm, kā arī par BIS pilnveidošanas pasākumiem nākamajos trīs gados. Padome uzklausīja informāciju par ERNST & YOUNG BALTIC pētnieku identificētajām problēmām un piedāvāto risinājumu, detalizēta projekta apraksta izstrādei projektam “Būvniecības procesu un informācijas sistēmas attīstība”. Balstoties uz pētījumu, Padome identificēja prioritāros jautājumus, kas būtu jārisina Būvniecības informācijas sistēmas attīstībā tuvākajos gados un sniedza priekšlikumus sistēmas uzlabošanai un attīstībai.

Padome piedalījās “**Būvkomersantu klasifikācijas noteikumu”[[1]](#footnote-1)** izstrādē un atbalstīja to virzību. Padome rosināja Ekonomikas ministriju veicināt noteikumu sasaistīti ar Publiskā iepirkuma likumu, nosakot obligātu klasifikācijas sistēmas izmantošanu pretendentu/kandidātu kvalifikācijas atbilstības pārbaudei publiskajos iepirkumos.

Padome uzklausīja Ekonomikas informācijupar ***Energoefektivitātes likumu****,* kas stājies spēkā 26.03.2016. un uz tā bāzes izdodamajiem Ministru kabineta noteikumiem, kā arī par to, kā tas skars nozari**.** Likuma mērķis ir energoresursu racionāla izmantošana un pārvaldība, lai sekmētu ilgtspējīgu tautsaimniecības attīstību un ierobežotu klimata pārmaiņas.

Padome atgriezās pie iepriekšējās padomes laikā skatītā jautājuma, par **būvkomersantu ikgadējās valsts nodevas aprēķināšanas kārtību** **un izlietojumu un grozījumu izdarīšanu Ministru kabineta 25.02.2014., noteikumos Nr.116 “Būvkomersantu reģistrācijas noteikumi”.** Iepriekšējā Padome nolēma būvkomersantu ikgadējās nodevas apjomu sasaistīt ar būvkomersantu klasifikāciju, jautājuma risināšanai tika izveidota darba grupa. N.Grinbergs prezentēja darba grupas secinājumus par būvkomersanta ikgadējās valsts nodevas maksāšanu: nodeva tiek iekasēta netaisnīgi; to nemaksā visi būvkomersantu reģistrā reģistrētie būvkomersanti; nozare netiek informēta par nodevas izlietojumu; tā neveicina godprātīgu būvkomersanta attieksmi pret valsti. Padome pieprasīja ministrijai sniegt atskaiti par nodevas izlietojumu. Ministrija ierosināja būvkomersantu nodevu izmantot būvspeciālistu apdrošināšanas garantiju fonda izveidošanai. Padome lēmumu par būvkomersantu nodevas izlietojumu nav pieņēmusi.

Pēc Padomes iniciatīvas ir veikti grozījumi **Ministru kabineta noteikumos Nr.610 “Būvspeciālistu kompetences novērtēšanas un patstāvīgās prakses uzraudzības noteikumi”.**

Ministrija Padomei prezentēja AS “Inspecta Latvija” izstrādātos **priekšlikumus būvju tehniskajām prasībām attiecībā uz ugunsdrošību** un informēja, ka jauna normatīvā regulējuma pārstrādāšanai plānots veidot darba grupu, kurā piedalītos ministrijas, Valsts ugunsdzēsības un glābšanas dienesta, Standartizācijas tehniskās komitejas un Būvniecības padomes pārstāvji, kā arī AS “Inspecta Latvija” pārstāvji. Padome darba grupā, ugunsdrošības normatīvu pārstrādei, deleģē padomes locekļus E.Rožulapu (LAS) un L.Pakrastiņu (LBPA).

Rīgas domes Satiksmes departaments vērsās Padomē ar jautājumu par būvuzraudzības veikšanu ielām un **grozījumiem Ministru kabineta 2014.gada 14.oktobra noteikumos Nr.633, “Autoceļu un ielu būvnoteikumi”**. Padome balsojumā ar balsu vairākumu vienojās, par konceptuālu būvuzraudzības kārtības pārskatīšanu, skatot šo jautājumu plašākā kontekstā un attiecinot uz visu nozari, tajā skaitā arī attiecībā uz būvēm un inženiertīkliem, jo spēkā esošā likumdošana neparedz gadījumus būvuzraudzībai, ka Pasūtītājs (būvkomersants) saviem spēkiem, savām vajadzībām veic būvniecību, tāpat šādos gadījumos nevar izmantot arī savus resursus, pat ja būvkomersanta darbības sfērā ietilpst arī būvuzraudzība. Padome uzdeva Ekonomikas ministrijai izvērtēt priekšlikuma atbilstību *Būvniecības likumam* un spēkā esošajam regulējuma un piedāvāt iespējas veikt atbilstošus grozījumus normatīvajos aktos.

**Kopsavilkums**

Latvijas Būvniecības padome ir aktīvi strādājusi dažādu nozarei svarīgu jautājumu virzīšanai un iniciējusi izmaiņas normatīvajā regulējumā, kā arī izrādījusi iniciatīvu, tā rosinot ministriju izvērtēt vairākas spēkā esošās normas. Padome sevi ir pierādījusi kā sadarbības partneri uzņēmējdarbības vides sakārtošanā. Par to liecina Nozares nevalstisko organizāciju un valdības vadītāja un atbildīgo ministru parakstītais sadarbības Memorands, kas ir noteicis virzienus un mērķus nozares sakārtošanai un attīstībai. Ņemot vērā lielo darba apjomu, kas ir uzsākts šīs padomes laikā, tā aicina nākamo padomes sastāvu turpināt Padomes uzsāktos darbus būvniecības nozares pilnveidošanai, tai skaitā ēnu ekonomikas mazināšanai būvniecības nozarē, nozares konkurētspējas paaugstināšanai un eksporta veicināšanai. Padome un Ekonomikas ministrija plāno prezentēt nākamās padomes pirmajā sēdē Ekonomikas ministrijas izstrādātos informatīvo ziņojumu projektus, kas balstīti uz Padomes priekšlikumiem un kurus paredzēts iesniegt Ministru kabinetā:

* par elektroniskās darba laika uzskaites sistēmas ieviešanu;
* par solidārās atbildības ieviešanu būvniecībā.

Darba grupa Saimnieciski izdevīgākā piedāvājuma vērtēšanas kritēriju izstrādei savu darbu nav beigusi, ir apkopoti priekšlikumi, bet galīgā izvēle būs jāizdara nākamajai Padomei.

Kopumā padomes darbu var vērtēt kā labu.

Padomes ieteikumi nākamās padomes darbam, galvenie veicamie uzdevumi:

* nozares vidēja termiņa stratēģijas dokumenta finalizēšana;
* Memorandā ietverto pasākumu īstenošanas turpināšana;
* normatīvā regulējuma pilnveidošana un administratīvā sloga mazināšana būvniecības nozarē;
* BIS sistēmas attīstības koncepcijas apstiprināšana;
* nozares ģenerālvienošanās, par minimālo atalgojuma noteikšanu būvniecības profesiju grupās noslēgšana;
* ID karšu sistēmas koncepcijas izstrādāšana;
* saimnieciski izdevīgākā iepirkuma vērtēšanas kritēriju vadlīnijas;
* tipveida līgumu izstrāde un ieviešana publiskos iepirkumos;
* būvkomersantu klasifikācijas sistēmas ieviešana;
* solidārās atbildības definēšana un tās ieviešanas iespējas, ieguvumu un risku izvērtēšana;
* efektīvā būvniecības strīdu izskatīšanas mehānisma (ārpustiesas) ieviešana;
* ES projektu pieprasījuma un piedāvājuma resursu balansa aktivitāšu plans.

1. “Būvkomersantu klasifikācijas noteikumi” Ministru kabinetā tika pieņemti 2016.gada 12.aprīlī, noteikumi Nr.211. [↑](#footnote-ref-1)